KIRJALLINEN KYSYMYS E-1350/02

esittäjä(t): Erik Meijer (GUE/NGL) komissiolle

(13. toukokuuta 2002)

Aihe: Hälyttävä määrä karsinogeenistä akryyliamidia paljon käytetyissä elintarvikkeissa

1. Onko komissio tietoinen Ruotsissa vallinneesta lievästä paniikista, joka syntyi sen jälkeen, kun oli julkaistu tutkimusraportti, jossa osoitettiin, että monet tärkkelyksestä ja sokerista valmistetut leivonnaiset ja uppopaistetut elintarvikkeet sisältävät ainetta, joka voi aiheuttaa syöpää: vettä puhdistavaa ainetta nimeltä akryyliamidi? Tietääkö komissio, että US Kellogg -yhtiön, Quaker Oats Co -yhtiön ja suomalaisen CHIPS ABP:n osakkeet laskivat heti roimasti ja että elintarviketurvallisuusviraston verkkosivu oli ylikuormitettu?

2. Mitkä ovat komission tiedot Tukholman yliopiston tekemästä tutkimuksesta, jossa päätellään, että ihmisillä, jotka syövät suuria määriä perunalastuja, ranskalaisia perunoita, maissihiutaleita ja tiettyjä leipälaatuja, on kohonnut riski sairastua syöpään; arvion mukaan jo pelkästään Ruotsissa sairastuu satoja ihmisiä vuosittain?

3. Onko syövän torjunta Euroopassa komission mielestä tiukasti kansallinen asia vai onko se myös tilapäisesti Brysseliin perustettavan elintarviketurvallisuusviraston asia?

4. Missä määrin syövän torjunta on Euroopan unionin ensisijainen tavoite? Voiko komissio verrata syöväntorjuntaan käytettyjä varoja itse Euroopan unionin tunnetuksi tekemiseen käytettyihin varoihin? Voisiko tämä vertailu olla haitallinen Euroopan unionin imagolle, jos käy ilmi, että syövän tutkimukseen käytettävä summa on pienempi?

5. Kuinka paljon yksittäiset jäsenvaltiot käyttävät rahaa kansallisen tason syöpätutkimukseen ja kuinka paljon rahaa EU ja jäsenvaltiot käyttävät edistääkseen tuoreiden vihannesten syömistä, joka yleisen käsityksen mukaan ehkäisee syövän syntyä?

6. Aikooko komissio edistää kattavampien testien tekemistä, ja kuinka paljon taloudellista tukea tällaiset tutkimukset saavat EU:lta ja sen jäsenvaltioilta?

David Byrnen komission puolesta antama vastaus

(5. heinäkuuta 2002)

Arvoisan parlamentin jäsenen kannattaa tutustua Jean-Maurice Dehoussen kirjalliseen kysymykseen E-1404/02(1) annettuun komission vastaukseen.

Syövän osalta on muistettava mainita, että elintarvikkeiden sisältämän akryyliamidin aiheuttamasta lisääntyneestä syöpäriskistä esitetyt väitteet perustuvat arvioihin. Ruotsalaiset tutkijat eivät ole kuitenkaan toteuttaneet pitkän aikavälin tutkimuksia. Koska aiheesta ei ole saatavilla tieteellisiä julkaisuja, tätä nykyä on vaikea arvioida, miten tarkkoja väestön lisääntyneestä syöpäriskistä julkaistut tiedot ovat.

Syöväntorjunta ei ole pelkästään jäsenvaltioiden tehtävä. Komissio käynnisti vuonna 1987 ensimmäisen useista syöväntorjuntaan tähdänneistä toimintasuunnitelmista, jotka tunnetaan Eurooppa syöpää vastaan -ohjelmana. Komissio on lisäksi tukenut eurooppalaista syöpätutkimusta useilla tutkimuksen ja kehityksen monivuotisilla puiteohjelmilla vähintään yhtä monen vuoden ajan. Myös Euroopan elintarviketurvallisuusviranomainen käsittelee syöväntorjuntaan liittyviä näkökohtia omalla toiminta-alallaan.

Komissio pitää syöväntorjuntaa erittäin tärkeänä. Vaikka Eurooppa syöpää vastaan -ohjelma päättyy vuoden 2002 lopussa, sitä seuraa kansanterveysohjelma, jossa käsitellään syövän ennaltaehkäisyyn liittyviä näkökohtia. Eurooppa syöpää vastaan -ohjelmasta on vuosina 19962002 käytetty 90,6 miljoonaa euroa monentyyppisiin toimiin, kuten syöväntorjunnan eurooppalaiseen teemaviikkoon. Eurooppalaista syöpätutkimusta tuetaan lisäksi tutkimuksen uudesta puiteohjelmasta. Syöpään liittyviin toimiin ja muihin unionia koskeviin tiedotusohjelmiin käytettyä kokonaisrahoitusta ei ole mahdollista vertailla. Sama koskee kaikkien jäsenvaltioiden syöpätutkimukseen yhteensä käyttämiä varoja ja niiden vertaamista tuoreiden hedelmien ja vihannesten käytön edistämiseen käytettyihin varoihin.

Tähän saakka ainoastaan tietyt hedelmät (sitrushedelmät, omenat ja pähkinät) ovat voineet hyötyä ohjelmista, joilla on edistetty niiden käyttöä sisämarkkinoilla ja joiden rahoitukseen yhteisö on osallistunut. Yhteisön uusilla säännöillä laajennetaan kuitenkin vastedes tämä yhteisrahoitus hedelmiä ja vihanneksia koskeviin ohjelmiin. Komissio tarkastelee parhaillaan jäsenvaltioiden tästä aiheesta toimittamia ohjelmaehdotuksia. Jäsenvaltioilla oli aikaa toimittaa ehdotuksensa 15. toukokuuta 2002 mennessä. Vuosittain yhteisön yhteisrahoitukseen (50 prosenttia) varatut ohjeelliset määrärahat ovat 6 miljoonaa euroa tuoreille hedelmille ja vihanneksille ja 6 miljoonaa euroa hedelmä- ja vihannesjalosteille.

Komissio tutkii paraikaa, miten laajamittaista syöpää ja ravitsemusta koskevaa eurooppalaista kohorttitutkimusta (EPIC), jonka rahoittamiseen Eurooppa syöpää vastaan -ohjelma on osallistunut yli 10 vuoden ajan, voitaisiin hyödyntää pyrittäessä vastaamaan kysymykseen siitä, mikä on elintarvikkeiden sisältämän akryyliamidin aiheuttama suhteellinen syöpäriski. EPIC-tutkimusta koordinoi Maailman terveysjärjestön kansainvälinen syöväntutkimuskeskus (IARC). Tutkimuksessa on mukana arviolta 500 000 eurooppalaista osallistujaa yhdeksästä jäsenvaltiosta ja Norjasta. Osallistujien ravitsemustottumuksia syövän puhkeamista edeltävältä ajalta seuraa 24 eri tutkimuskeskusta.

(1) EYVL C 277 E, 14.11.2002, s. 201.